Video Un bărbat de 54 de ani din Timiş a ars de viu, după ce hala în care lucra a luat foc
Un bărbat de 54 de ani a murit ars de viu în judeţul Timiş. Hala în care lucra a luat foc din motive încă necunoscute. 25 de pompieri au muncit două ore ca să stingă flăcările. La final, au găsit trupul victimei.
Incendiul s-a manifestat cu ardere generalizată pe o suprafață de aproximativ 800 mp, cuprinzând hala în întregime. Din nefericire, din interiorul halei a fost extrasă o persoană decedată. Pompierii au lichidat incendiul după aproximativ 2 ore, iar în urma incendiului au ars mai multe materiale textile și mobilier. Cauza probabilă a producerii incendiului este în curs de stabilire.
Ce spun poliţiştii
La data de 23 martie a.c., în jurul orei 00:13, polițiștii orașului Recaș au fost sesizați de către un bărbat cu privire la faptul că la o hală situată în extravilanul Drumului Județean 609 E, se manifestă un incendiu.
Polițiștii s-au deplasat la fața locului, unde au constatat faptul că cele sesizate se confirmă. În interiorul halei ar fi fost găsit trupul unui bărbat decedat, în vârstă de 54 de ani.
În cauză, a fost întocmit un dosar penal sub aspectul săvârșirii infracțiunilor de distrugere și ucidere din culpă.